418.

Na osnovu člana 95 tačka 3 Ustava Crne Gore donosim

UKAZ

O PROGLAŠENJU ZAKONA O IZMJENI I DOPUNAMA ZAKONA O POREZU NA DOBIT PRAVNIH LICA

("Službeni list Crne Gore", br. 028/23 od 10.03.2023)

Proglašavam Zakon o izmjeni i dopunama Zakona o porezu na dobit pravnih lica, koji je donijela Skupština Crne Gore 27. saziva na sjednici Četvrtog vanrednog zasijedanja u 2023. godini, dana 28. februara 2023. godine.

Broj: 01-157/2

Podgorica, 2. mart 2023. godine

Predsjednik Crne Gore,

Milo Đukanović, s.r

Na osnovu člana 82 stav 1 tačka 2 Ustava Crne Gore i Amandmana IV stav 1 na Ustav Crne Gore, Skupština Crne Gore 27. saziva, na sjednici Četvrtog vanrednog zasijedanja u 2023. godini, dana 28. februara 2023. godine, donijela je

ZAKON

O IZMJENI I DOPUNAMA ZAKONA O POREZU NA DOBIT PRAVNIH LICA

Član 1

U Zakonu o porezu na dobit pravnih lica ("Službeni list RCG", br. 65/01 i 80/04 i "Službeni list CG", br. 40/08, 86/09, 14/12, 61/13, 55/16, 146/21 i 152/22) u članu 28a na kraju stava 1 tačka se zamjenjuje zarezom i dodaju riječi: "osim fizičkog lica za pozajmice do 5.000 eura na godišnjem nivou, a koje nema status povezanog lica iz člana 38 ovog zakona.".

Član 2

U članu 29 stav 5 mijenja se i glasi:

"(5) Izuzetno od stava 4 ovog člana, na prihode koje ostvari nerezidentno pravno lice, plaća se porez po odbitku po stopi od 30% na osnovicu koju čini iznos bruto prihoda, ako je to lice sa teritorija sa poreskim suverenitetom:

1) na kojoj se primjenjuju propisi koji imaju manje poresko opterećenje na dobiti pravnih lica i na isplatu dividendi u odnosu na ovaj zakon i zakon kojim se uređuje oporezivanje dohotka fizičkih lica,

2) koje ne razmjenjuju podatke sa nadležnim poreskim organom, radi utvrđivanja:

- stvarnih vlasnika pravnih lica,

- poreskih obaveza u skladu sa zakonom."

Poslije stava 5 dodaju se dva nova stava koja glase:

"(6) Nerezidentnim pravnim licem sa teritorije iz stava 5 ovog člana smatra se lice koje je na toj teritoriji:

- osnovano, ili

- ima registrovano sjedište, ili

- ima sjedište uprave, ili

- ima mjesto stvarne uprave.

(7) Odredba stava 6 ovog člana ne primjenjuje se na nerezidentno pravno lice koje se smatra i rezidentom druge države sa kojom je zaključen Sporazum o otklanjanju dvostrukog oporezivanja."

U stavu 7 riječi: "stava 6" zamjenjuju se riječima: "stava 8".

Poslije stava 7 dodaje se novi stav koji glasi:

"(10) Listu teritorija sa poreskim suverenitom iz stava 5 ovog člana Ministarstvo objavljuje na internet stranici."

Dosadašnji st. 6 i 7 postaju st. 8 i 9.

Član 3

Poslije člana 31b dodaje se novi član koji glasi:

"Član 31c

Pravo na oslobođenje od plaćanja poreza na dobit pravnih lica ostvaruje korisnik podsticajnih mjera za razvoj istraživanja i inovacija u skladu sa zakonom kojim se uređuju podsticajne mjere za razvoj istraživanja i inovacija."

Član 4

U članu 38 poslije stava 5 dodaje se novi stav koji glasi:

"(6) Status povezanog lica sa obveznikom ima i nerezidentno pravno lice iz člana 29 st. 5 i 6 ovog zakona."

Dosadašnji stav 6 postaje stav 7.

Član 5

U članu 38c poslije stava 3 dodaje se novi stav koji glasi:

"(4) Transakcije između stalne poslovne jedinice iz člana 4 ovog zakona i nerezidentne centrale te poslovne jedinice su predmet dokumentacije o transfernim cijenama."

Dosadašnji stav 4 postaje stav 5.

Član 6

Ovaj zakon stupa na snagu osmog dana od dana objavljivanja u "Službenom listu Crne Gore".

Broj: 16-2/23-1/4

EPA 691 XXVII

Podgorica, 28. februar 2023. godine

Skupština Crne Gore 27. saziva

Predsjednica,

Danijela Đurović, s.r.